Helsesøster skal ikke lenger hete «helsesøster». Jordmødrene vil derimot ikke skifte tittel.

Landsgruppen av helsesøstre foreslår en ny, kjønnsnøytral yrkestittel på «helsesøster». Jordmødrene mener derimot at deres yrkestittel er kjønnsnøytral.

– Vi mener tittelen «jordmor» er kjønnsnøytral, fordi yrkestittelen henspiller på det «å komme til jorden», sier Kirsten Jørgensen, leder i Jordmorforeningen. Scanpix

23. juni 2018

For tre år siden foreslo Norsk Sykepleierforbund å gi spesialsykepleiere kjønnsnøytrale yrkestitler. Etter å ha gått gjennom en stor mengde forslag, endte en arbeidsgruppe opp med tre forslag.

Blant disse har styret i Landsgruppen av helsesøstre har nå bestemt seg for ett av forslagene: Helsesykepleier.

– Ved å beholde ordet helse, knyttet til ordet sykepleier, signaliserer vi at vi jobber helsefremmende og forebyggende, mener Kristin Waldum-Grevbo faggruppeleder i Norsk Sykepleierforbund.

Helsemyndighetene avgjør

Sykepleierforbundet kan ikke vedta endringen, men vil anbefale den nye stillingstittelen for helsemyndighetene.

Waldum-Grevbo sier at mange politikere har vært opptatt av at tittelen bør endres og at fagmiljøet bør være de som kommer med forslaget.

– Det ville forundre meg om de sier nei. Tittelendringen er tross alt mer å regne som en oppussing og tydeliggjøring enn en endring. Det kan jo sammenlignes med at sykesøster ble byttet ut med sykepleier, mener Kristin Waldum-Grevbo.

Professor Ellen Blix ved jordmorutdanningen: – Jeg skulle ønske samfunnet så på fødselen som en normal hendelse

Jordmødre setter foten ned

«Jordmor» er en annen yrkestittel som også har vært oppe til debatt.

Det er flere steder mangel på jordmødre. I Oslo oppfyller kun to av 15 bydeler de nasjonale anbefalingene til antall jordmødre. Byrådet mener at antallet årsverk derfor må dobles, skriver Sykepleien.

Flere har tidligere uttalt at en mer kjønnsnøytral yrkestittel kan lokke til seg flere menn, men både Jordmorforeningen og Jordmorforbundet NSF mener imidlertid at «jordmor» er en kjønnsnøytral tittel.

– Vi mener tittelen er kjønnsnøytral, fordi yrkestittelen henspiller på det «å komme til jorden». Det har ikke noe med kjønn å gjøre, sier Kirsten Jørgensen, leder i Jordmorforeningen.

– «Mor» er likevel ikke et kjønnsnøytralt ord?

– Også i andre skandinaviske land har denne yrkestittelen «mor» i seg. For eksempel «barnmorska» i Sverige. Det er et av verdens eldste kvinnelige yrker. Fortsatt er det slik at det er flest kvinner i dette yrket, sier Jørgensen.

– Er ikke nettopp et av argumentene for å ha en kjønnsnøytral yrkestittel at det vil være lettere å rekruttere flere menn til yrket?

– Det har ingenting med tittel å gjøre, det er ikke tilbakemeldingene vi får fra våre mannlige jordmødre. Vi ønsker å verne om denne yrkestittelen, sier Jørgensen, som mener det ikke finnes gode alternativer.

Hanne Schjelderup, leder for Jordmorforbundet NSF, tror menn som velger jordmor-yrket velger det på grunn av yrkets innhold, ikke tittelen. NSF

– Godt innarbeidet tittel

Hanne Charlotte Schjelderup, leder i Jordmorforbundet NSF, er enig med Jørgensen i at den opprinnelige tittelen fortsatt er relevant i dag.

Hun sier dessuten at menn som er jordmødre også ønsker å beholde tittelen slik den er i dag.

– Vi registrerer at noen få studenter ønsker å endre tittelen, men vi i Jordmorforbundet forholder oss til at både mannlige og kvinnelige jordmødre i dag ønsker å beholde den. Vi mener jordmor-tittelen er relevant, fordi den er godt innarbeidet hos befolkningen, og alle forstår hva den innebærer, sier Schjelderup.

Hun understreker at de gjerne ønsker flere menn inn i yrket, men at de som virkelig vil jobbe som jordmor ikke vil la seg hindre av en yrkestittel.

– De som ønsker å bli jordmor, gjør det på grunn av innholdet i yrket, ikke på grunn av en tittel. Vi ser at det også er få menn som ønsker seg inn i yrker som sykepleier og barnepleier. Dette tror vi blant annet handler om yrkets egenart, lav lønn for utdanning på masternivå og vanskeligheter med å få jobb etter masterutdanning, sier Schjelderup.